
บทคัดย่อ
การออกแบบโครงสร้างสะพานในปัจจุบันมุ่งเน้นความสมดุลระหว่างความแข็งแรงและความประหยัดวัสดุ โครงงานนี้จึงมีวัตถุประสงค์เพื่อนำแนวคิดเรขาคณิตแฟร็กทัลซึ่งมีคุณสมบัติในการเติมเต็มพื้นที่และความซับซ้อนในตัวเองมาประยุกต์ใช้ในการออกแบบโครงสร้างสะพาน เพื่อศึกษาแลเปรียบเทียบประสิทธิภาพการรับแรงและการกระจายความเค้นเมื่อเทียบกับโครงสร้างสะพานมาตรฐาน โดยมุ่งหวังให้ได้แนวทางการออกแบบที่ช่วยเพิ่มความเสถียรของโครงสร้างภายใต้น้ำหนักบรรทุกที่ซับซ้อน เพื่อวิเคราะห์โครงสร้าง 4 รูปแบบ ได้แก่ โครงสร้างมาตรฐาน และโครงสร้างแฟร็กทัล 3 รูปแบบ คือ Sierpinski Triangle Pinnate Leaf และ Sierpinski Arrowhead โดยสรุป การนำหลักการแฟร็กทัลมาประยุกต์ใช้ช่วยเปลี่ยนพฤติกรรมการรับแรงของสะพานจากการรวมศูนย์ความเค้นเป็นการกระจายแรงแบบกระจายตัว ซึ่งช่วยเพิ่มค่าความซ้ำซ้อนของโครงสร้าง ส่งผลให้โครงสร้างมีความปลอดภัยเพิ่มขึ้นและสามารถต้านทานการวิบัติในจุดใดจุดหนึ่งได้ดีกว่าโครงสร้างแบบเดิม งานวิจัยนี้จึงเป็นพื้นฐานสำคัญในการประยุกต์ใช้เรขาคณิตขั้นสูงในงานวิศวกรรมโยธาสมัยใหม่
คำสำคัญ: เรขาคณิตแฟร็กทัล

บทนำ
ในปัจจุบันวิศวกรรมโครงสร้างมุ่งเน้นการสร้างนวัตกรรมที่สามารถรับแรงได้มหาศาลภายใต้การใช้ทรัพยากรที่จำกัด โครงสร้างสะพานแบบทรัส (Truss Bridge) เป็นรูปแบบที่นิยม แต่ยังมีข้อจำกัดเรื่องการกระจุกตัวของความเค้น (Stress Concentration) ที่จุดต่อหลัก เรขาคณิตแฟร็กทัล (Fractal Geometry) ซึ่งมีลักษณะเด่นคือความคล้ายตนเอง (Self-similarity) และความซับซ้อนของพื้นที่ผิวต่อปริมาตร จึงถูกนำมาเป็นแนวคิดในการแก้ปัญหานี้ โดยแฟร็กทัลช่วยให้โครงสร้างสามารถแบ่งย่อยภาระบรรทุกหลักให้กลายเป็นภาระบรรทุกย่อยกระจายไปตาม "กิ่งก้าน" ของโครงสร้าง งานวิจัยนี้จึงมุ่งเน้นการประยุกต์ใช้แฟร็กทัล 3 รูปแบบหลัก 
เพื่อวิเคราะห์เปรียบเทียบเชิงลึกว่าการออกแบบเชิงเรขาคณิตขั้นสูงสามารถเพิ่มขีดความสามารถในการรับแรงได้จริงหรือไม่

วิธีการดำเนินงาน
การดำเนินงานวิจัยใช้กระบวนการวิเคราะห์ทางคอมพิวเตอร์และซอฟต์แวร์สำหรับการออกแบบโครงสร้าง AutoCAD, Autodesk Structural Bridge Design 2026
1. การกำหนดพารามิเตอร์ฐาน 
กำหนดช่วงความยาวสะพาน 30 เมตร หน้าตัดเหล็ก Composite ตามมาตรฐาน BS 5400 ที่มีค่า Section Modulus (S) เท่ากับ 0.003588 m3
2. การออกแบบโมเดลแฟร็กทัล 
Sierpinski Triangle ประยุกต์ใช้การแบ่งย่อยสามเหลี่ยมซ้อนทับกันเพื่อเพิ่มจุดรองรับแรงดัด
Pinnate Leaf ออกแบบตามลักษณะเส้นใบไม้เพื่อศึกษาการกระจายแรงแบบกิ่งก้าน
Sierpinski Arrowhead ออกแบบเป็นรูปฐานลูกศร เน้นการส่งถ่ายแรงในแนวราบ
3.1 การตั้งค่าภาระบรรทุก
จำลองสถานการณ์จริง 6 กรณี (L1-L6) รวมถึงกรณีวิกฤตที่สุดคือ L4 (Concrete Full DL) และ L6 (30HB Live Load)
3.2 การคำนวณและประมวลผล
วิเคราะห์หาค่า Reaction Moment (M) และ Von Mises Stress (σ) จากผลลัพธ์ในไฟล์ Output ของโปรแกรม และนำมาคำนวณตรวจสอบด้วยสูตรทางกลศาสตร์ σ = M/S

ผลและอภิปรายผล 
ตารางที่ 1 การเปรียบเทียบค่าทางสถิติและประสิทธิภาพเชิงโครงสร้างภายใต้สภาวะวิกฤต

	รูปแบบโครงสร้าง
	Max Y-Moment (kN⋅m)
	Stress (σ)
	ผลกระทบ (Δσ)
	จำนวนชิ้นส่วน (Members)

	ควบคุม
	55.48
	15.46 MPa
	-
	494

	Triangle
	53.66
	14.96 MPa
	-3.2%
	1,272

	Pinnate
	56.33
	15.70 MPa
	+1.5% 
	942

	Arrow
head
	54.84
	15.28 MPa
	-1.10%
	954



ผลการทดลองชี้ให้เห็นว่าโครงสร้าง Sierpinski Triangle ที่มีจำนวนจุดต่อและชิ้นส่วนมากที่สุด สามารถกระจายแรงได้ดีที่สุด พฤติกรรมนี้อธิบายได้ด้วย "ทฤษฎีการกระจายภาระ" เมื่อจำนวนชิ้นส่วนเพิ่มขึ้น แรงภายในคานหลักจะถูกแบ่งเบาไปยังชิ้นส่วนรองทำให้หน่วยแรงรวมที่กระทำต่อหน้าตัดหลักลดลงอย่างมีนัยสำคัญ
โครงสร้างรูปแบบ Pinnate Leaf ให้ผลลัพธ์ที่ด้อยกว่าค่าควบคุมร้อยละ 1.5 เนื่องจากการจัดวางแบบกิ่งก้านที่เลียนแบบธรรมชาติแม้จะช่วยเรื่องการเติมเต็มพื้นที่ แต่ในการรับแรงเชิงวิศวกรรมอาจทำให้เกิดแรงบิด ณ จุดเชื่อมต่อที่ไม่มีแรงต้านในทิศทางตรงข้าม ส่งผลให้เกิดความเค้นสะสมสูงกว่าโครงสร้างควบคุม
ดุลยภาพระหว่างวัสดุและความแข็งแรง 
แม้ Sierpinski Triangle จะรับแรงได้ดีที่สุด แต่ต้องแลกมาด้วยจำนวนชิ้นส่วนที่เพิ่มขึ้นกว่า 2.5 เท่า ในขณะที่ Sierpinski Arrowhead สามารถลดหน่วยแรงได้ร้อยละ 1.1 โดยใช้จำนวนชิ้นส่วนน้อยกว่า Sierpinski Triangle  อย่างมาก แสดงถึงศักยภาพในการเป็นโครงสร้างที่ประนีประนอมความประหยัดและการรับแรง

สรุปผล
จากการวิเคราะห์ด้วยโปรแกรมจำลองโครงสร้างและคำนวณตามหลักวิศวกรรมโยธา พบว่า ประสิทธิภาพด้านการรับแรง รูปแบบ Sierpinski Triangle มีประสิทธิภาพสูงสุด โดยสามารถลดค่าโมเมนต์ดัดสูงสุด (Mmax) ได้ 3.2% และลดความเค้นดัด (σ) ลงเหลือ 14.96 MPa เมื่อเทียบกับโครงสร้างมาตรฐาน ที่ 15.46 MPa 
รูปแบบ Sierpinski Arrowhead สามารถลดความเค้นได้ดีกว่าเกณฑ์มาตรฐานเล็กน้อย แม้จะมีความซับซ้อนน้อยกว่าแบบสา,เหลี่ยมทั่วไป
โครงสร้างแฟร็กทัลช่วยเปลี่ยนพฤติกรรมจาก "คานเดี่ยวรับแรง" เป็น "โครงข่ายกระจายแรง" เนื่องจากมีจำนวนจุดต่อ Joints และชิ้นส่วน Members มากกว่าโครงสร้างเดิม 2-4 เท่า ทำให้แรงถูกซอยย่อยลงไปในแต่ละชิ้นส่วน ลดโอกาสการเกิดความเค้นสะสม
รูปแบบ Pinnate Leaf ไม่เหมาะสมกับการรับแรงในแนวดิ่งของสะพาน เนื่องจากลักษณะกิ่งก้านที่ไม่สมมาตรและขาดจุดรองรับที่แข็งแรง ทำให้เกิดแรงบิด เพิ่มขึ้น 1.5% ส่งผลเสียต่อโครงสร้างรวม
กิตติกรรมประกาศ
ขอบพระคุณ อาจารย์ญาณิดา แก้ววงษ์หิว อาจารย์ที่ปรึกษาโครงงาน ผู้ให้ทั้งความรู้ความ ช่วยเหลือ คําชี้แนะ รวมทั้งให้หลักการและข้อคิดเห็นต่างๆ อันเป็นประโยชน์อย่างยิ่งต่อศิษย์
ขอขอบพระคุณ โรงเรียนจุฬาภรณราชวิทยาลัย พิษณุโลก และเจ้าหน้าที่ห้องปฏิบัติการทางวิทยาศาสตร์ทุกท่าน ที่ให้ความช่วยเหลือ เอื้อเฟื้อสถานที่ วัสดุอุปกรณ์ต่างๆ สําหรับทําการศึกษาค้นคว้าและสร้างองค์ความรู้

